เอเอซีพี เว้นดอกเบี้ย-ขยายเวลาชำระเบี้ยลูกค้าน้ำท่วม
อยุธยา อลิอันซ์ ซี.พี. ประกันชีวิต ยกเว้นดอกเบี้ยและขยายเวลาชำระเบี้ยให้ลูกค้าน้ำท่วม
7 เม.ย. 2554

อยุธยา อลิอันซ์ ซี.พี. ประกันชีวิต ยกเว้นดอกเบี้ยและขยายเวลาชำระเบี้ยให้ลูกค้าน้ำท่วม
นายโรเบิร์ต พอล เกรย์ รองกรรมการผู้จัดการใหญ่ฝ่ายปฏิบัติการ บริษัท อยุธยา อลิอันซ์ ซี.พี. ประกันชีวิต (เอเอซีพี) เปิดเผยว่า  บริษัทพิจารณา ขยายเวลาการชำระเบี้ยประกันภัย ยกเว้นดอกเบี้ยการต่ออายุกรมธรรม์ ยกเว้นดอกเบี้ยเงินกู้ชำระเบี้ยประกันภัยอัตโนมัติ และยกเว้นค่าธรรมเนียมการออกกรมธรรม์ฉบับใหม่ทดแทนฉบับเก่าที่สูญหายหรือชำรุดแก่ผู้เอาประกันภัยที่มีที่พักอาศัยหรือสถานที่ทำงานอยู่ในพื้นที่จังหวัดดังกล่าว นอกจากนั้นบริษัทฯ พร้อมด้วยพนักงานและพลังตัวแทนกำลังรวบรวมเงินบริจาค นำไปมอบให้กับ “ครอบครัวข่าวช่วยเหลือผู้ประสบอุทกภัย” ร่วมกับช่อง 3 เพื่อเป็นการช่วยเหลือผู้ประสบภัยภาคใต้อีกทางหนึ่ง             ทั้งนี้ ผู้เอาประกันภัยของบริษัทที่มีกรมธรรม์ครบกำหนดชำระเบี้ยประกันภัยในเดือนมี.ค. ถึงเม.ย.  2554 บริษัทฯ จะขยายระยะเวลาผ่อนผันการชำระเบี้ยของกรมธรรม์จากเดิม 30 วันเป็น 60 วัน โดยนับจากวันครบกำหนดชำระเบี้ยประกันภัย  สำหรับกรมธรรม์ที่ไม่ได้ชำระเบี้ยประกันภัยภายใน 60 วัน ซึ่งจะทำให้ขาดผลบังคับนั้น บริษัทฯ จะพิจารณาต่ออายุกรมธรรม์ หรือรับชำระคืนเงินกู้อัติโนมัติ  โดยยกเว้นดอกเบี้ยในการต่ออายุกรมธรรม์และดอกเบี้ยเงินกู้อัตโนมัติ  หากผู้เอาประกันภัยดำเนินการต่ออายุกรมธรรม์หรือชำระคืนเงินกู้อัติโนมัติ  ภายในวันที่ 31 ก.ค. 2554  สำหรับการขอยกเว้นค่าธรรมเนียมการออกกรมธรรม์ฉบับใหม่ ขอให้ผู้เอาประกันภัย ส่งคำร้องขอออกกรมธรรม์ฉบับใหม่ พร้อมใบแจ้งความกรณีกรมธรรม์สูญหาย หรือกรมธรรม์ฉบับเก่าที่ชำรุดไปที่ฝ่ายบริหารกรมธรรม์ เพื่อดำเนินการออกกรมธรรม์ฉบับใหม่ต่อไป โดยข้อกำหนดและเงื่อนไขบางประการขึ้นอยู่กับการอนุมัติของหน่วยราชการที่เกี่ยวข้อง บริษัทฯ หวังเป็นอย่างยิ่งว่า มาตรการดังกล่าวจะช่วยบรรเทาความเดือดร้อนแก่ผู้เอาประกันในภาวะวิกฤติเช่นนี้ และเป็นกำลังใจให้ลุกขึ้นสู้อีกครั้ง ทั้งยังเป็นการตอกย้ำพันธกิจหลักของบริษัทฯ ที่จะเป็นปัจจัยหลักแห่งความมั่นคง คุ้มครองทุกครอบครัวไทย และตอกย้ำจุดยืนสำคัญที่จะยืนหยัดเคียงข้างคนไทยในทุกจังหวะชีวิต ทั้งนี้ บริษัทฯ ยังได้เตรียมความพร้อมและความช่วยเหลือสำหรับผู้ประสบภัยเพิ่มเติม ภายหลังจากเหตุการณ์อุทกภัยเริ่มคลี่คลาย เพื่อช่วยเหลือฟื้นฟูและเป็นกำลังใจต่อไป